Vadim Demidov (31) var tirsdag på Nadderud for å gjennomføre en medisinsk sjekk.

Budstikka skrev mandag at Stabæk har Stabæk har snakket med Demidov.

Tirsdag var Demidov på Nadderud for å gjennomføre en medisinsk test. Men Stabæk var klare på at han ikke kom til å skrive under på noen avtale med klubben tirsdag.

Sportslig leder i Stabæk, Inge André Olsen, sier dette om Demidovs tilstedeværelse på Nadderud tirsdag.

– Jeg kan bekrefte at Demidov er her på medisinsk test, men vi kommer ikke til å signere noen kontrakt i dag. Vi skal fortsatt ha noen samtaler, sier Olsen til Budstikka.

LES OGSÅ: Stabæk-leder om Ohis nei til Kina: – Dette var en stor mulighet

– Vil ikke kommentere

- Jeg kan ikke kommentere dette nå. Det er ingenting som er sikkert, så da blir det feil å snakke om det, sier Vadim Demidov til Budstikka.

– Men jeg tipper det kommer til å bli en avklaring om hva som skjer i løpet av kort tid, sier Demidov.

– Stabæk er en fin klubb. Det er vel noe alle vet i Norge. De har et ungt mannskap med mange gode spillere. Det jobbes veldig bra i klubbens akademi, sier 31-åringen.

LES OGSÅ: Her skal det spilles fotball om 27 dager

Hus i Bærum

– Er det flere klubber som er interessert?

– Med min CV er det alltid klubber som er interessert og nysgjerrige. Dette med at jeg er ferdig i USA, er jo ganske nytt, sier han.

Vadim Demidov og kona Christina Vukicevic Demidov har allerede et hus i Bærum. Christina Vukicevic var en av Norges beste hekkeløpere, og har trent masse på Nadderud stadion som Tyrving-utøver.

– Vi har et hus i Bærum-området, bekrefter Demidov.

Aktuelle kandidater

– Jeg kan ikke bekrefte noe. Det er fortsatt en del som kan skje, sier en ordknapp Stabæk-trener, Toni Ordinas tidlig tirsdag.

Inge André Olsen bekreftet mandag at de var i samtaler med 31-åringen.:

– Vi har noen aktuelle kandidater som vi må vurdere opp mot hverandre. Når han er ferdig I USA er han en interessant mann å ta en prat med, sa Olsen som innrømmet at Stabæk hadde snakket med Demidov.

LES OGSÅ: Her er Toni Ordinas’ fire mål med Stabæk

En rekke klubber

Vadim Demidov har spilt for en rekke klubber. Sandefjord, Manglerud Star, Hønefoss, Rosenborg, Real Sociedad, Eintracht Frankfurt, Celta Vigo, Anzji, Brann og sist Minnesota United.

For et drøyt år siden forlot Vadim Demidov Brann og skrev en toårskontrakt med Major Soccer League-klubben Minnesota United. Han har fått svært lite spilletid og ifølge avisen Star Tribune skal klubben nå ha betalt 550.000 dollar for å frigjøre ham fra kontrakten. 31-åringen trente med Vålerenga i oktober og november, men VIFs sportslige leder Jørgen Ingebrigtsen sa til eurosport.no at de ikke kom til å tilby Demidov kontrakt.

LES OGSÅ: Stabæk fra opptur til kollaps mot Sarpsborg